

VLADA REPUBLIKE HRVATSKE

Zagreb, 30. travnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva, poduzetništva i obrta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o dopunama Odluke o iznimnim mjerama kontrole cijena za određene proizvode |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16 i 116/18) i članka 6. Zakona o iznimnim mjerama kontrole cijena („Narodne novine“, br. 73/97, 128/99 i 66/01), Vlada Republike Hrvatske je na sjednici održanoj 30. travnja 2020. godine donijela

**O D L U K U**

**o dopunama Odluke o iznimnim mjerama kontrole cijena za određene proizvode**

**I.**

U Odluci o iznimnim mjerama kontrole cijena za određene proizvode („Narodne novine“, broj 30/20), u točki II. iza podtočke 25. dodaje se nova podtočka: „26. maske za lice“.

Dosadašnje podtočke 26., 27. i 28. postaju podtočke 27., 28. i 29.

 **II.**

U točki III. iza stavka 4. dodaje se stavak 5. koji glasi:

„Iznimno od odredbe stavka 4. ove točke, a u svrhu osiguravanja zaštite zdravlja i života ljudi na području Republike Hrvatske uslijed epidemije bolesti COVID-19 uzrokovane virusom SARS-CoV-2 te dostupnosti zaštite građanima Republike Hrvatske, Vlada Republike Hrvatske ograničava najvišu maloprodajnu cijenu maske za lice na 12,00 kuna.“.

 **III.**

U točki V. iza stavka 2. dodaje se stavak 3. koji glasi:

„Zadužuje se Državni inspektorat da u suradnji s Hrvatskim zavodom za javno zdravstvo pripremi predložak deklaracije, odnosno informaciju o proizvodu maske za lice, a sukladno odredbama propisa kojim se uređuju predmeti opće uporabe.“.

**IV.**

Ova Odluka stupa na snagu prvoga dana od dana objave u „Narodnim novinama“.

Klasa:

Urbroj:

Zagreb, 30. travnja 2020.

 PREDSJEDNIK

 mr. sc. Andrej Plenković

**Obrazloženje**

Ova Odluka donosi se radi sprječavanja negativnih učinaka promjene pojedinih cijena proizvoda i radi sprječavanja monopolističkog određivanja cijena proizvoda, a u vezi nastale epidemije bolesti COVID-19 uzrokovane virusom SARS–CoV-2u Republici Hrvatskoj.

Budući da pokretanje gospodarske aktivnosti znači intenzivnije kretanje građana, nužno je omogućiti dovoljan broj maski za lice za zaštitu i prevenciju širenja virusa u trgovinama, javnom prijevozu i drugim javnim prostorima, ovisno o donesenim mjerama Vlade Republike Hrvatske.

Stoga ovom Odlukom, a u svrhu osiguravanja zaštite zdravlja i života ljudi na području Republike Hrvatske uslijed epidemije bolesti COVID-19 uzrokovane virusom SARS-CoV-2 te dostupnosti zaštite građanima Republike Hrvatske, Vlada Republike Hrvatske ograničava najvišu maloprodajnu cijenu maske za lice na 12,00 kuna.

 Ovom Odlukom zadužuje se Državni inspektorat Republike Hrvatske da u suradnji s Hrvatskim zavodom za javno zdravstvo pripremi predložak deklaracije, odnosno informaciju o proizvodu maske za lice, a sukladno odredbama propisa kojim se uređuju predmeti opće uporabe.